ปฏิบัติการรักนาร็อกครั้งที่ 1

**ปฏิบัติการรักนาร็อก** เป็นชื่อปฎิบัติการทางทหารของจักรวรรดิกาแล็กซีเพื่อรุกรานเสรีพันธมิตรดาวเคราะห์ในปีอวกาศที่ 798 ถึง 799 แผนนี้ถูกคิดและปรับปรุงโดยจอมพลดยุกแห่งโลเอินกรัมม์ ผู้บัญชาการสูงสุดกองทัพจักรวรรดิ ดาวหลักไฮเนสเซินถูกปิดล้อม รัฐบาลเสรีพันธมิตรดาวเคราะห์ถูกบังคับให้ลงนามในสนธิสัญญาบาอลัต ซึ่งยุติสงครามกาแล็กซีครั้งที่สองที่ดำเนินมากว่า 150 ปี

ข้อสังเกตุที่สำคัญในปฏิบัติการครั้งนี้คือ จักรวรรดิเลือกที่จะบุกเสรีพันธมิตรผ่านทางเขตเป็นกลางอย่างแคว้นเฟซาน ซึ่งเป็นสิ่งที่รัฐบาลเสรีพันธมิตรดาวเคราะห์ไม่ได้คาดคิดว่าจักรวรรดิจะยกทัพผ่านดินแดนเป็นกลางอย่างเฟซาน

## เบื้องหลัง

เมื่อไรน์ฮาร์ดขึ้นเป็นผู้เผด็จการหลังชนะในสงครามกลางเมืองจักรวรรดิ ไรน์ฮาร์ดก็เปิดปฏิบัติการทางทหารต่อเสรีพันธมิตรดาวเคราะห์อีกครั้งที่ระเบียงอีเซอร์โลน แต่ครั้งนี้ก็ได้รับความพ่ายแพ้ยับเยินในยุทธการอีเซอร์โลนครั้งที่ 8 ความพ่ายแพ้ครั้งนี้ทำให้เกิดกระแสขยาดสงครามในหมู่ประชาชนชาวจักรวรรดิ ส่งผลให้ไรน์ฮาร์ดในฐานะนายกรัฐมนตรีจักรวรรดิต้องจดจ่อกิจการในประเทศ มากกว่ากิจการต่างประเทศ

แคว้นเฟซานไม่ต้องการให้สองประเทศหยุดทำสงครามกัน จึงปลุกปั่นไฟสงครามอีกครั้งโดยการวางแผนให้พวกขุนนางระบอบเก่า ลักพาตัวจักรพรรดิแอร์วิน โยเซฟที่ 2 จากดาวหลวงโอดิน ไรน์ฮาร์ดทราบข่าวดังกล่าวก็ไม่ได้ขัดขวางอย่างจริงจัง ท้ายที่สุด จักรพรรดิแอร์วิน โยเซฟที่ 2 ก็ถูกลักพาตัวสำเร็จไปยังเสรีพันธมิตรดาวเคราะห์

พวกขุนนางระบอบเก่าอาศัยนามของพระองค์ ประกาศจัดตั้ง "รัฐบาลโดยธรรมจักรวรรดิ" ขึ้นดาวหลักไฮเนสเซิน โดยมีเป้าหมายอยู่ที่การโค่นล้มระบอบโลเอินกรัมม์ และฟื้นฟูอำนาจของราชวงศ์โกลเดินบาม ทั้งยังประกาศจะลทำสนธิสัญญาสัมพันธไมตรีและข้อตกลงทางการค้ากับเสรีพันธมิตรดาวเคระห์ ตลอดจนให้คำมั่นว่าจักรวรรดิจะจัดตั้งรัฐสภา และเปิดให้ประชาชนมีส่วนร่วมในการปกครอง

ข่าวการจัดตั้งรัฐบาลพลัดถิ่นของพวกขุนนางระบอบเก่า ทำให้ประชาชนจักรวรรดิไม่พอใจ และเรียกร้องให้ทำสงครามอีกครั้ง ไรน์ฮาร์ดจึงถือเอาการกระทำนี้ของเสรีพันธมิตรดาวเคราะห์เป็น "เหตุแห่งสงคราม" (*Casus belli*) และประกาศสงครามต่อเสรีพันธมิตรดาวเคราะห์ ในระหว่างนี้ ไรน์ฮาร์ดทำข้อตกลงลับกับข้าหลวงใหญ่เฟซานประจำโอดิน-นิโคลัส โบลติก ซึ่งแสดงเจตนาที่จะแปรพักตร์มาอยู่ข้างไรน์ฮาร์ด ข้าหลวงใหญ่โบลติดจะช่วยแจ้งข่าวเท็จไปยังเฟซาน ว่าจักรวรรดิจะบุกรุกครั้งใหญ่ผ่านระเบียงอีเซอร์โลน

ความล้มเหลวของกองทัพจักรวรรดิในการทวงคืนอีเซอร์โลนครั้งก่อนหน้า (ยุทธการอีเซอร์โลนครั้งที่ 8) ทำให้นักการเมืองเสรีพันธมิตรเชื่อว่าปราการอีเซอร์โลนไม่มีวันแตก และเชื่อว่าคนอย่างพลเอกหยางเหวินหลี่จะสามารถหยุดยั้งกองทัพจักรวรรดิ อย่างไรก็ตาม หยางเขียนจดหมายถึงพลเอกบิวค็อก เพื่อส่งคำเตือนทางอ้อมไปยังรัฐบาลเสรีพันธมิตรว่าจักรวรรดิอาจจะบุกผ่านระเบียงเฟซาน แต่สมาชิกส่วนใหญ่ของคณะกรรมาธิการกลาโหมไม่เชื่อคำเตือนดังกล่าว

กองทัพเสรีพันธมิตรดาวเคราะห์ เคยประเมินความเสี่ยงที่จะถูกรุกรานผ่านระเบียงเฟซาน และคิดมาตรการตอบโต้เอาไว้แล้ว แต่ด้วยสภาพในปัจจุบัน พลเอกบิวค็อกมองว่ากองทัพเสรีพันธมิตรอ่อนแอเกินกว่าจะใช้แผนดังกล่าว

## เหตุการณ์

### เฟส 1 "สงครามลวง"

ในเดือนพฤศจิกายน ปีอวกาศที่ 798 กองเรือขนาด 36,000 ลำของพลเอกอาวุโสร็อยเอินธาล, พลเอกลุทซ์ และพลเอกเรนเนินคัมพฟ์ ยกทัพเข้าสู่ระเบียงอีเซอร์โลนและโจมตีปราการอีเซอร์โลนเพื่อล่อความสนใจ การโจมตีที่อีเซอร์โลนมีการป่าวประกาศในจักรวรรดิ แต่การยกทัพผ่านระเบียงเฟซานเป็นความลับ

การโจมตีปราการอีเซอร์โลนของร็อยเอินธาลดูไม่จริงจังเท่าไหร่หยางคาดเดาว่าแท้จริงแล้วจักรวรรดิอาจวางแผนยกทัพใหญ่ผ่านระเบียงเฟซาน หยางรีบคิดแผนอพยพออกจากอีเซอร์โลน แต่ก็ถูกกองเรือรอยเอินธาลคอยขัดขวาง เมื่อล่วงเข้าสู่เดือนธันวาคม ระหว่างที่แนวรบด้านอีเซอร์โลนยังดำเนินอยู่ จักรวรรดิก็ยกกำลังหลักออกจากโอดินมุ่งหน้าสู่ระเบียงเฟซาน

### เฟส 2 "บลิทซ์ครีค"

ธันวาคม ปีอวกาศที่ 798 กองเรือจักรวรรดิในบัญชาของพลเอกอาวุโสมิทเทอร์ไมเออร์เคลื่อนเข้าสู่ระเบียงเฟซาน และนำกำลังเข้ายึดดาวเคราะห์เฟซานแบบฉับพลัน กำลังทหารจักรวรรดิเข้ายึดสถานที่สำคัญอย่างรวดเร็วอันได้แก่ ทำเนียบเจ้าแคว้นเฟซาน, ศูนย์พลังงานไฮโดรเจน, ลิฟท์วงโคจร และสำนักเดินเรืออวกาศเฟซาน แต่เมื่อบุกยึดทำเนียบเจ้าแคว้นกลับพบว่า เจ้าแคว้นเฟซาน อาเดรียน รูบินสกี ได้หลบหนีไปก่อนแล้ว ทหารจักรวรรดิเข้าบุกค้นสำนักการเดินเรืออวกาศเฟซานและได้ผังดวงดาวและเส้นทางเดินเรือในเสรีพันธมิตรดาวเคราะห์มาครอบครอง การเข้ายึดครองเฟซานแทบไม่มีการเสียเลือดเนื้อ มีบ้างที่ทหารจักรวรรดิเข้าปล้นชิงและข่มขืนพลเรือน แต่มิทเทอร์ไมเออร์พิพากษารวบรัดและประหารชีวิตโดยการยิง

ข้าหลวงใหญ่เสรีพันธมิตรดาวเคราะห์ประจำเฟซาน-เฮนส์โลว สามารถหลบหนีออกด้วยความช่วยเหลือของร้อยตรียูเลียน มินทซ์ ซึ่งขณะนั้นมีตำแหน่งผู้ช่วยฝ่ายทหารประจำเฟซาน และดาบหลุยส์ มาชุงโก ผู้ติดตาม พวกเขาสามารถกลับปิตุภูมิผ่านทางเรือพาณิชย์เอกชน ซึ่งในขณะนั้น กองทัพจักรวรรดิยังไม่ได้ปิดกั้นการเดินเรือภาคเอกชน แต่มีการวางกำลังตรวจตราอย่างแน่นหนา ในช่วงนี้ จักรวรรดิสามารถจับกุมหัวหน้าคณะผู้ช่วยฝ่ายทหารประจำเฟซาน-พันเอกวิโอลา พร้อมกับเจ้าหน้าที่การทูตคนอื่น

หลังกองทัพใหญ่ของดยุกแห่งโลเอินกรัมม์และกำลังรบนอกไรช์ที่เหลือเดินทางมาถึงดาวเคราะห์เฟซาน ทหารจักรวรรดิถือโอกาสจัดงานฉลองส่งท้ายปีเก่าต้อนรับปีใหม่ และเป็นงานฉลองก่อนบุกเสรีพันธมิตร

กองเรือของพลตรีไบเออร์ไลน์ในฐานะกองระวังหน้าทัพจักรวรรดิ เป็นหน่วยแรกที่เข้าสู่อาณาเขตเสรีพันธมิตรในวันที่ 8 มกราคม ปีอวกาศที่ 799 ขณะเดียวกัน หยางตัดสินใจทิ้งปราการอีเซอร์โลนในวันที่ 9 มกราคม เปิดทางให้กองเรือรอยเอินธาลเข้าควบคุมปราการอีเซอร์โลนหลังตกไปอยู่ในมือของเสรีพันธมิตรเกือบสองปี

## โครงสร้างบัญชาการฝ่ายจักรวรรดิ

ในปฏิบัติการครั้งนี้ กำลังรบนอกไรช์มีกำลังรบทั้งหมดเป็นเรือรบ 148,700 ลำ, เรือช่วยรบ 41,900 ลำ ในจำนวนนี้เป็นกำลังสำรอง 36,000 ลำ ด้วยกำลังทหารทั้งสิ้น 16.6 ล้านนาย โดยจัดแบ่งกำลังออกเป็นห้ากลุ่ม

### แนวรบอีเซอร์โลน

กลุ่มที่ 1 จะเข้าปิดล้อมปราการอีเซอร์โลน ประกอบด้วยเรือรบ 36,000 ลำ

* พลเอกอาวุโสออสคาร์ ฟอน ร็อยเอินธาล เรือธง *ทริสทัน*
	+ พลเอกคอร์เนลิอุส ลุทซ์ เรือธง *สกีร์นีร*
	+ พลเอกเฮลมูท เรนเนินคัมพฟ์ เรือธง *กัลกาฟาลมุร*

### แนวรบเฟซาน

กลุ่มที่ 2-5 ซึ่งจะบุกผ่านระเบียงเฟซาน ประกอบด้วยเรือรบ 76,700 ลำ

* พลเอกอาวุโสวอล์ฟกัง มิทเทอร์ไมเออร์ เรือธง *เบวูล์ฟ*
	+ พลเอกไนด์ฮาร์ท มึลเลอร์ เรือธง *ลือเบค*
	+ พลโทคาร์ล เอ็ดเวิร์ด ไบเออร์ไลน์ เรือธง *เฮโรด*
* จอมพลไรน์ฮาร์ด ดยุกแห่งโลเอินกรัมม์ เรือธง *บรึนฮิลด์*
	+ พลโทเว็ลเนอร์ อัลดริงเงิน
	+ พลโทรอล์ฟ ออทโท เบราฮิทช์
	+ พลโทคาร์นัพ
	+ พลโทกรือเนอมัน
	+ พลโทอีซาค แฟร์นันด์ ฟอน ทัวร์ไนเซิน
* พลเอกคาร์ล โรแบร์ท ชไตน์เม็ทซ์ เรือธง *ฟอร์เคิล*
* พลเอกเอากุสท์ ซามูเอล วาเลิน เรือธง *ซาลามันเดอร์*

### กำลังสำรอง

กำลังสำรองประกอบด้วยเรือรบ 36,000 ลำ แบ่งเป็นฝั่งเฟซานจำนวน 24,000 ลำ และอีเซอร์โลน 12,000 ลำ

* พลเอกฟริทซ์ โยเซฟ บิทเทินเฟ็ลด์ เรือธง *เคอนิจส์ทีเกอร์* (ฝั่งเฟซาน)
* พลเอกอาดัลแบร์ท ฟอน ฟาเรินไฮท์ เรือธง *อัสกริม* (ฝั่งเฟซาน)
* พลเอกแอนสท์ ฟอน ไอเซอนัค เรือธง *วีฎาร์* (ฝั่งอีเซอร์โลน)

## โครงสร้างบัญชาการฝ่ายเสรีพันธมิตรดาวเคราะห์

กองทัพเสรีพันธมิตรดาวเคราะห์ใช้กำลังรบทั้งหมดออกต่อต้าน ประกอบด้วยเรือรบ 49,320 ลำและทหาร 7,113,600 นาย ในจำนวนนี้ กำลังหลักอันประกอบด้วยเรือรบ 32,900 ลำพร้อมทหาร 5,206,000 นายในบัญชาของจอมพลบิวค็อกเป็นหน่วยที่เข้าปะทะในยุทธการรันเตมาริโอ ส่วนกำลังรบที่เหลือ 16,420 ลำและทหาร 1,907,600 นายเป็นของกองเรือหยาง

* กองเรือบัญชาการ: จอมพลอแล็กซ็องดร์ บิวค็อก เรือธง *ริโอ กรังเดอ*
	+ กองเรือที่ 1: พลโทพาเอ็ตตา เรือธง *ปาโตรโกลส*
	+ กองเรือที่ 14: พลโทไลเอินเนล มอร์ตัน เรือธง *อาคีเลอุส*
	+ กองเรือที่ 15: พลโทราล์ฟ คาร์ลเซน เรือธง *ไดอามีดีส*
	+ กองเรือน้อย: พลตรีเซอร์เนียล
	+ กองเรือน้อย: พลตรีมารีเน็ตตี
* กองเรือหยาง: พลเอกหยาง เหวินหลี่ เรือธง *ไฮพีเรียน*
	+ กองเรือน้อย: พลตรีเอ็ดวิน ฟิชเชอร์
	+ กองเรือน้อย: พลตรีดัสตีย์ แอตเทนบะระ
	+ กองเรือน้อย: พลจัตวามารีโน่